Wikidata Thomas Moufetus
Res apud Vicidata repertae:Thomas Moufetus: imagoThomas Moufetus: imago
*Nativitas*: 1553; Shoreditch, Londinium  
*Obitus*: 5 Iunii 1604; Wiltonia  
*Patria*: Anglia, Britanniarum Regnum  

**Officium**

*Officium*: Legatus apud Parlamentum Anglicum, Member of the 1597-98 Parliament  
*Munus*: entomologus, politicus, medicus  

**Thomas Moufetus** vel **Moffetus**, vulgo *Thomas Moffet* (Londinii in vico Shoreditch anno 1553 natus; Wiltoniae mortuus anno 1604) fuit medicus et zoologus.

Filius sartoris Londiniensis origine Scotici, alumnus fuit scholae Mercatorum Scissorum atque universitatis Cantabrigiensis. Ibi a principio Collegium Trinitatis, postea aulam Gonville frequentabat medicinaeque praeceptore Ioanne Caio studuit; eisdem annis Thomam Pennium cognovit. Deinde ad universitatem Basileensem migravit, apud Felicem Platterum degebat, medicinam Paracelsianam imbibit; dissertationem *De anodinis medicamentis* defendit. Basileae his annis Theodorus Zwinger professor artis medicae meruit. Moffetus mox in Italiam progressus bombycesque observavit; Germaniam peragrans Norimbergae Ioachimum Camerarium, Pragae Petrum Monavium(de) cognovit.

Londinium anno 1580 exeunte rediit, ubi apologias medicinae chemicae *De iure et praestantia chemicorum medicamentorum* anno 1584 artisque medicae Hippocraticae anno 1588 divulgari iussit contra Galenianos. Antea a collegio Medicorum Londinensium(en) reiectus, denuo hoc anno socius receptus est. Inter curandos, quibus adiuvabat, fuerunt Franciscus Drakus explorator, Franciscus Walsingham minister, Robertus Sidneius dux Leicestriae(en) sororque Mariam ducissam Pembrochiae(en): huic Moufetus anno 1599 dicavit carmen bucolicum entomologicum *The Silkewormes and their Flies*.

Anno 1604 mortuus opera duo inedita reliquit, quorum principale, titulo *Insectorum ... theatrum*, curis Theodori Mayernii anno 1634 editum erit. Cuius operis gratia Moufetus entomologorum Anglicorum primus censetur: ille labores ineditos Conradi Gesneri, Eduardi Wottoni amicique Thomae Pennii cum suis congessit et ad prelum paravit sed divulgare non potebat. Idem Mayernius *Pharmacopoeam Londinensem*, cuius editio apud Collegium Medicorum Moufetus iam annis 1590 suadebat, anno 1618 cum aliis effecit, medicamentis chemicis (Moufeto Mayernioque probantibus) comprehensis.

*Nosomantica Hippocratea* (1588): titulus

Opera
-----

* 1578 : *De anodinis medicamentis eorumque causis et usibus physica et medica consideratio*. Basileae textus
* 1584 : *De iure et praestantia chemicorum medicamentorum dialogus apologeticus*. Francofurti
* 1588 : *Nosomantica Hippocratea* (Textus apud *Google Books*)
* 1599 : *The Silkewormes and their Flies*. Londinii: Nicholas Ling Textus; editio interretialis
* 1634 (cum Eduardo Wottono(en) aliisque; Theodorus Mayernius, ed.) : *Insectorum sive minimorum animalium theatrum ... Tho. Moufeti opera ... concinnatum*. Londini: Thomas Cates, 1634 Textus; editio interretialis
	+ 1658 : "The Theater of Insects, or Lesser living creatures ... by Tho. Mouffet" in Edward Topsel, ed. *The History of Four-Footed Beasts and Serpents* (Londinii: G. Sawbridge) Textus
* 1655 (Christopher Bennet, ed.) : *Healths Improvement*. Londinii: Samuel Thomson, 1655 Textus; editio interretialis; alia

Notae
-----

1. ↑  "Moufetus" ab ipso scribi solebat: vide e.g. titulos operum 1578 et 1588
2. ↑  "Moffetus" in effigie anno 1589 (?) exarata, vide imaginem
3. ↑  Trevor-Roper (2006) p. 211

Titulus carminis bucolicae Anglicae *The Silkewormes and their Flies* (1599)
*Insectorum ... theatrum* a Moufeto congessum, curis Theodori Mayernii anno 1634 editum: titulus

Bibliographia
-------------

* Victor Houliston, "Moffet [Moufet, Muffet], Thomas [T. M.] (1553–1604)]" in *Oxford Dictionary of National Biography* edd. H. C. G. Matthew, Brian Harrison (Oxonii: Oxford University Press, 2004) Situs venalis
* William Oldys, "A Short View of the Life and Writings of Dr. Moffet" in Thomas Moffet; Christopher Bennet, ed. *Health's Improvement*. Nova ed. Londinii, 1746 (pp. i-xxxii apud *Google Books*)
* Charles E. Raven, *English Naturalists from Neckam to Ray: a study of the making of the modern world* (Cantabrigiae: Cambridge University Press, 1947) pp. 172-191
* H. R. Trevor-Roper; Blair Worden, ed. *Europe's physician: the various life of Sir Theodore de Mayerne* (Novo Portu: Yale University Press, 2006 Exemplar mutuabilis) pp. 209-217